Որ Հայաստանը ձգտում է բազմակողմ հարաբերություններ ունենալ արտաքին աշխարհի հետ, նորմալ երևույթ է: Սակայն այստեղ պարզապես բացահայտ է երկակի իրարամերժ կախվածության մեջ հայտնվելու հեռանկարը: Առայժմ Հայաստանում Ռուսաստանի ազդեցությունը բացարձակ է տնտեսության մեջ ու ռազմական ասպարեզում ունեցած գերիշխող ներկայությամբ: Սա բավարար է, որ անհրաժեշտության դեպքում Ռուսաստանը գործի ուժեղի դիրքից: Իրողությունը հակիրճ ամփոփեց հայտնի հեռուստահաղորդավար Վլադիմիր Սոլովյովը` Հայաստանում մենք ռազմական բազա ունենք և կունենանք: Թե ազդեցության ինչ լծակներ ձեռք կբերի Եվրամիությունը, դեռ հայտնի չէ: Երկու երկրների լրատվամիջոցները ոչ պաշտոնական մակարդակով լրիվ կորցրին չափի զգացումը փոխադարձ մեղադրանքներում, դատապարտումներում, փնովումներում: ՈՒր էր թե հայհոյանքներն ավարտվեին քաչալ շան ու գող փիսոյի մակարդակով: Բայց այստեղ բանը հասավ սիրած փնտրող անմարդ կնոջն ու հարբեցողին և թմրամոլին: Ինչպես ասում են, ամեն ինչ զավեշտական կհնչեր, եթե չլիներ այդքան ցածրագին: Մի խոսքով, մեծ և փոքր պետությունների հակասական հարաբերությունների դասականության հերթական դրսևորում: Ի դեպ, հավատացեք, ռուսաստանյան լրատվամիջոցները երբեք նման կարգի արտահայտություններ թույլ չէին տա Իսրայելի հասցեին: Թե ինչու, դուք գիտեք: